སྤྱིར་རང་རྒྱལ་གྱི་སྲིད་འབྱོར་རིག་གསུམ་དང་འཚོ་བའི་ཆ་རྐྱེན་སོགས་གང་ཅིའི་ཐད་ཧ་ཅང་གི་ཚན་རིག་རང་བཞིན་ཅན་དང་།ཡང་ན་མིག་མཐོང་ལག་ཟིན་ལྟ་བུའི་སྔོན་ཐོན་དང་འཕེལ་རྒྱས་ཆེ་ཆེར་ཡོད་པ་ནི་ཆེས་རླབས་ཆེ་བའི་བྱ་བཞག་ཅིག་དང་ང་ཚོའི་ངོས་ནས་ཀྱང་བཀའ་དྲིན་ཞུ་དགོས་པ་ཞིག་ག་ལ་མིན།རེད་དེ།ང་ཚོ་བོད་ཁུལ་གྱི་རོང་འབྲོག་གཉིས་ལ་མཚོན་ན་དེ་བས་ཀྱང་ཁ་ཚ་དགོས་གཏུགས་ཤིག་ཡོད་པ་ནི་ང་ཚོའི་རྫོང་དང་གྲོང་རྡལ་ཁག་ཏུ་སྨན་ཁང་དང་སྨན་པའི་ཚད་གཞི་ཇེ་མཐོར་གཏོང་རྒྱུ་ནི་ང་ཚོ་མང་ཚོགས་དཀྱུས་མ་དག་གི་ངོས་ནས་ཆེས་རེ་བ་མཐོ་ཤོས་ཤིག་ཆགས་ཡོད།འུ་ཅག་འགྲོ་བ་སྲོག་ལྡན་གྱི་རིགས་ཤིག་ཡིན་ཕྱིར་མ་གཞི་ནས་སྡུག་བསྔལ་རང་བཞིན་ཅན་དང་སྡུག་བསྔལ་ལ་ཡང་རིམ་པ་སྣ་ཚོགས་པ་ཞིག་པ་ཀུན་གྱིས་མཁྱེན་གསལ་ལྟར་རེད།ལྷག་པར་དུ་འབྱུང་བ་ནད་ཀྱི་སྡུག་བསྔལ་ནི་ཡང་འཚོ་བའི་ཁྲོད་དུ་རྒྱུན་ལྡན་རང་བཞིན་ཅན་ཞིག་ཡིན་ན་འང་།ང་ཚོ་ལ་དེ་ལས་ཀྱང་སྡུག་བསྔལ་ལྷག་མ་ཞིག་ཡོད་པ་ནི་རང་གི་རྫོང་དང་གྲོང་རྡལ་ཁག་ན་སྨན་ཁང་དང་སྨན་པ་སོགས་ཀྱི་ཆ་རྐྱེན་ཧ་ཅང་ཞན་པ་དེ་ཡིན་ལ།དེ་བས་ང་ཚོར་ནི་རྒྱུ་འབྱོར་གྱི་ཐོན་ཁུངས་དབུལ་བ་དང་རྒྱ་སྐད་རྒྱ་ཡིག་གི་ཡོན་ཚད་དམའ་བ།ནད་པ་ཚབས་ཆེ་བའི་རིགས་ཁུལ་དང་གྲོང་ཁྱེར་དག་ཏུ་ལམ་ཐག་རིང་དྲགས་པས་ནད་པ་འཚོ་མི་ཐུབ་པའི་ཉེན་ཁ་ཆེ་བ་སོགས་ཀྱི་རྐྱེན་པས་ང་ཚོའི་གནས་སྟངས་འདི་གནའ་ནས་ད་བར་དུ་ཧ་ཅང་གི་ཐབས་སྐྱོ་བོ་ཞིག་ཆགས་ཡོད།